Video: ‘Orkney’ se Van Tonders hou reünieDie rolverdeling van ‘Orkney Snork Nie’ het hope pret op die verhoog gehad. (Foto: Christa Steyn-Bezuidenhout/Maroela Media) Die nostalgie het Donderdagaand ŉ volgepakte gehoor by die AfriForum-teater in Pretoria behoorlik beetgepak toe die rolverdeling van die geliefde Afrikaanse sitkom van ouds, Orkney snork nie, op die verhoog herenig is. Vir sommige van die akteurs en skrywers was dit die eerste keer in byna vier dekades dat hulle weer onder dieselfde dak was. Willie Esterhuizen, skrywer van Orkney snork nie, asook Frank Opperman, Sally Campher, Clara van den Bergh (Hester) en Anrich Herbst (Wimpie) het saam met gespreksleier Wicus van der Merwe staaltjies en herinneringe aan die televisieprogram opgediep wat die gehoor laat skater én ŉ traan laat wegpink het. Rinus van Niekerk (Koert), Carien Wandrag (Sonja Conradie), Bernice du Toit (Riekie) en Eugene Martin (Neelsie) het ook die reünie bygewoon. Campher en Opperman, wat onderskeidelik die rolle van Yolanda “Yollie” en Ouboet van Tonder gespeel het, het saam met Karleine Herbst as Liz Koekemoer ŉ bekende toneel uit die reeks uitgevoer. Opperman het ook ŉ liedjie uit die reeks uitgevoer in ŉ rooi sweetpak soortgelyk aan die een wat Ouboet in die reeks gedra het. “Die oorspronklike sweetpak het saam met van die ander rekwisiete van die stel af verdwyn. Ek het dié sweetpak spesiaal laat maak,” het hy vertel. Bernice du Toit (Riekie) en Eugene Martin (Neelsie) het die gehoor verras. (Foto: Christa Steyn-Bezuidenhout/Maroela Media) Orkney snork nie was duidelik op en van die stel af ŉ familieonderneming – nie net is Campher getroud met Pieter Esterhuizen, Willie se broer en vennoot nie, maar is Anrich en Karleine ook broer en suster in die werklike lewe, terwyl Van Niekerk en Wandrag van graad 1 af saam met Anrich op skool was. Bernice du Toit, wat in die werklike lewe ook die dogter van Zack du Plessis is, en die res van die rolverdeling het met heimwee hulde gebring aan die ontslape akteur wat die rol van Hendrik van Tonder vertolk het. “As jy in die woordeboek die woorde ‘goeie mens’ opsoek, dan kry jy ŉ foto van Zack,” het ŉ emosionele Esterhuizen gesê. Magda van Biljon, Du Plessis se vrou, asook Opperman se ma was ook in die gehoor teenwoordig. Anette Engelbrecht, wat nie die geleentheid kon bywoon nie aangesien sy tans in die ooste van Europa is, het in ŉ video haar herinneringe met die gehoor gedeel, wat selfs die akteurs ook na die sakdoeke laat gryp het. Die geleentheid is regstreeks deur AfriForumTV opgeneem en sal later op dié stromingsplatform beskikbaar wees. Esterhuizen het ook aangekondig dat die volledige Orkney snork nie-reekse binnekort gratis op AfriForumTV te sien sal wees. ŉ Splinternuwe reeks van Vetkoekpaleis sal ook binnekort die lig sien. Hou AfriForumTV dop vir meer inligting.